Národná rada Slovenskej republiky

## **VII. volebné obdobie**

Číslo: PREDS-567/2018

**1194a**

# **S p o l o č n á s p r á v a**

výborov Národnej rady Slovenskej republiky o výsledku prerokovania **zákona zo 16. októbra 2018, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**, vráteného prezidentom Slovenskej republiky na opätovné prerokovanie Národnou radou Slovenskej republiky (tlač 1194)

**I.**

Národná rada Slovenskej republiky schválila 16. októbra 2018 zákon, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil Národnej rade Slovenskej republiky uvedený zákon na opätovné prerokovanie a vo svojom rozhodnutí z 31. októbra 2018 číslo 4027-2018-KPSR uviedol **dôvody na vrátenie zákona** a **v časti III navrhol dve pripomienky:**

1. V čl. I sa vypúšťa druhý bod.

Doterajší tretí bod až stoštyridsiaty prvý bod sa označujú ako druhý bod až stoštyridsiaty bod.

1. V čl. I doterajšom štvrtom bode § 1 ods. 12 sa vypúšťa písmeno aa).

**II.**

Predseda Národnej rady Slovenskej republiky rozhodnutím č. 1245 z 2. novembra 2018 pridelil vrátený zákon na opätovné prerokovanie výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti.

Ako gestorský výbor určil Výbor Národnej rady Slovenskej republiky pre hospodárske záležitosti a súčasne určil lehotu na jeho prerokovanie.

K pripomienkam prezidenta k predmetnému zákonu zaujali uvedené výbory Národnej rady Slovenskej republiky tieto stanoviská:

* Ústavnoprávny výbor Národnej rady Slovenskej republiky prerokoval vrátený zákon 20. novembra 2018 a uznesením č. 493 odporučil Národnej rade Slovenskej republiky zákon zo 16. októbra 2018 **schváliť** **v pôvodnom znení.**
* Výbor Národnej rady Slovenskej republiky pre hospodárske záležitosti prerokoval vrátený zákon 22. novembra 2018. Výbor **neprijal uznesenie**, nakoľko návrh uznesenia nezískal súhlas nadpolovičnej väčšiny všetkých poslancov podľa čl. 84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

Gestorský výborna základe stanovísk výborov Národnej rady Slovenskej republiky uvedených v bode II tejto spoločnej správy

**odporúča**

Národnej rade Slovenskej republiky hlasovať

1. spoločne o pripomienkach prezidenta Slovenskej republiky č. 1 a 2 **s odporúčaním gestorského výboru neschváliť;**
2. o zákone zo 16. októbra 2018, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vrátenomprezidentom Slovenskej republiky na opätovné prerokovanie Národnou radou Slovenskej republiky (tlač 1194), **s odporúčaním gestorského výboru** **schváliť v pôvodnom znení.**

**IV.**

Spoločná správa výborov Národnej rady Slovenskej republiky o výsledku prerokovania zákona zo 16. októbra 2018, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vráteného prezidentom Slovenskej republiky na opätovné prerokovanie Národnou radou Slovenskej republiky (tlač 1194a), bola schválená uznesením Výboru Národnej rady Slovenskej republiky pre hospodárske záležitosti č. 294 z 27. novembra 2018.

Týmto uznesením výbor zároveň určil poslanca **Michala Bagačku** (Tibora Jančulu) za spoločného spravodajcu výborov a poveril ho podľa §  80 ods. 2 zákona o rokovacom poriadku Národnej rady Slovenskej republiky informovať Národnú radu Slovenskej republiky o výsledku rokovania výborov a predkladať návrhy na ďalší postup.

Bratislava 27. novembra 2018

Jana **K i š š o v á**, v.r.

predsedníčka Výboru NR SR

pre hospodárske záležitosti